钦定古今图书集成/明伦汇编/氏族典/第389卷 > 李训
## 钦定古今图书集成/明伦汇编/氏族典/第389卷 > 李训

按《唐书李训传》，“训字子垂，始名仲言，字子训，故宰相
揆族孙。擢进士第，补太学助教，辟河阳节度府。从父
逢吉为宰相，厚昵之，坐狱流象州。文宗嗣位，赦还，居
东都。郑注佐昭义府，仲言往见，相得甚欢。时逢吉方
留守，思复用，付金币百万使西至京师，厚结注。注喜，
介之，谒王守澄，守澄荐于帝。始，宋申锡谋诛守澄，不”
克死，宦尹益横，帝愤耻不堪，欲夷绝其类，顾在位臣
持禄取容，无仗节死难者。注阴知帝指，屡建密计，引
仲言、叶力。仲言尚缞麤，帝使衣戎服，与注出入禁中。
服除，起为四门助教。迁《周易》博士，兼翰林侍讲，因改
名训。明年，进翰林学士、兵部郎中、知制诰。不逾月，以
礼部侍郎同中书门下平章事。始，注先显，训藉以进，
及势相埒，赖宠争功，不两立，然方事未集，乃出注使
镇凤翔。十一月，壬戌，帝御紫宸殿，韩约奏“甘露降，金
吾左仗树。”帝顾中尉仇士良等验之，至仗所，会风动
庑幕，见执兵者，士良等惊走，扶辇决罘，罳下殿，遣神
策副使刘泰伦等率卫士五百挺兵出，所值辄杀，流
血成渠。训被绿衣，诡言黜官，走终南山，依浮屠宗密。
宗密欲匿之，其徒不可，乃奔凤翔，为盩厔将所执，斩
之，传其首，杀训弟仲褒、元皋。他日，帝颇思训，数为李
石、郑覃称其才，而宦竖益炽，帝末以制，居常忽忽不
怿，自是感疾，至弃天下云。